**POZIV ZA UČEŠĆE NA KONFERENCIJI**

**IZAZOVI RAZVOJA KULTURNE POLITIKE U CRNOJ GORI - POGLED IZNUTRA**

**Petak 28. jun 2024 u 10h**

**U „Plavoj sali“ zgrade Rektorata, Univerziteta Crne Gore**

 u organizaciji:

**Fakulteta dramskih umjetnosti – Cetinje**

**O seriji tematskih konferencija Univerziteta Crne Gore**

Povodom obilježavanja **jubileja 50 godina** od svog osnivanja, Univerzitet Crne Gore će, kao krovna visokobrazovna, naučna i kulturna institucija u državi u ovoj godini organizovati seriju tematskih okruglih stolova i konferencija na kojima će tretirati perspektive desetogodišnjeg razvoja Crne Gore (2024 - 2034) u različitim oblastima strateškog razvoja koje uključuju: obrazovnu, ekonomsku, zdravstvenu i saobraćajnu politiku, ali i problemska pitanja pravne zaštite, energetske održivosti i digitalne transformacije. Kao nezaobilaznu temu za ukupni razvoj Crne Gore, Univerzitet Crne Gore, takođe definiše i polje **kulturne politike** kojem u domenu razvojnih perspektiva društva pridaje izuzetan značaj.

**„Crna Gora 2024 – 2034“**

Glavni ciljevi serije tematskih konferencija i okruglih stolova pod nazivom **„Crna Gora 2024 - 2034“,** Univerziteta Crne Goresu razmatranje ključnih tačaka koje determinišu budući razvoj crnogorske zajednice, kroz produkovanje konkretnih predloga za unapređenje, te preispitivanje i potencijalno redefinisanje gore markiranih oblasti javnih politika. Namjera organizatora konferencije je da jasno argumentovane i precizno artikulisane predloge akademske, stručne i profesionalne zajednice na kraju publikuje i zvanično uputi **Vladi i Skupštini Crne Gore** na dalje razmatranje, ali i cijeloj stručnoj i opštoj javnosti na uvid. Na taj način, Univerzitet Crne Gore će u godini jubileja na pravi način demonstrirati svoju društvenu odgovornost i punu posvećenost razvoju države i crnogorskog društva.

U tom pravcu organizator serije tematskih konferencija i okruglih stolova, zadužuje **Fakultet dramskih umjetnosti – Cetinje** da organizuje tematski skup koji će u fokus daljeg unapređenja i razvoja Crne Gore definisati preporuke u okviru predmetne oblasti **kulturne politike.** Imajući u vidu da kulturno i umjetničko stvaralaštvo suštinski oblikuje svako društvo, doprinoseći kritičkom mišljenju, te stvaranju zajedničkog identiteta i inkluzivnosti različitih zajednica, tako će Univerzitet Crne Gore kao društveni subjekt kojem poslovično pripada briga o razvoju kulture, ovim tematskim fokusom pokušati da pruži adekvatne odgovore u procesu kreiranju dugoročnih politika i održivih strategija u ovoj oblasti.

**Open Space Technology - metodologija konferencije:**

Konferencija pod nazivom **„Izazovi razvoja kulturne politike u Crnoj Gori – pogled iznutra“** metodološki će biti organizovana u formi **„*Open Space Techology*“** konferencije. To znači da će svi učesnici konferencije, prije samog izlaganja pripremiti i konceptualno razraditi **tri preporuke** vezane za centralnu temu konferencije, a koje mogu biti od suštinskog i strateškog značaja za dalje unapređenje ove oblasti javnih politika u Crnoj Gori. Glavni cilj ovog pristupa i modela omogućiće ubrzanje procesa donošenja efektnih zaključaka i preporuka samih učesnika konferencije. Preporuke se mogu oslanjati na generalni tematski okvir konferencije i biti date u formi kratkih formulacija kojim učesnik konferencije najcjelovitije opisuje krucijalne probleme i izazove razvoja kulturne politike Crne Gore.

**Tematski okviri konferencije**

Pojedine, ali ne i isključive teme sa kojima se stručnjaci, istraživači, profesionalci, naučnici, teoretičari i umjetnici mogu kandidovati za učešće u polju interdisciplinarnih, ali i transdisciplinarnih tema na konferenciju, su:

* Koherentnost i shvatanje pojma kulturne politike u Crnoj Gori,
* Izazovi kulturne politike u Crnoj Gori u susretu sa AI tehnologijama,
* Kulturna politika Crne Gore kao praktična/upotrebljiva javna politika,
* Kulturna politika Crne Gore između „*custom made, taylor made ili eveidence based“,* pristupa,
* Kulturna politika sa ili bez statističkog okvira,
* Okvir za promjenu Zakona u kulturi,
* Kulturna politika u interresornom i interdisciplinarnom kontekstu,
* Kulturna politika u vremenu nadzorne ekonomije,
* Kulturna politika u funkciji stvaranja identiteta i/ili stvaranja vrijednosti,
* Kultrna politika, međunarodna saradnja i kulturna diplomatija,
* Funkcija kulturne politike u stvaranju nacionalnog narativa – strategija nacionalnog brendiranja,
* Urbanizam, arhitektura i dizajn kao odraz javne politike u kulturi,
* Mimikrija, mitologizacija, deklarativnost, rituali i imaginarna istorija u funkciji kreiranja kulturne politike,
* Kulturna politika kao komunikaciona platforma,
* Kreativizacija kulturne politike,
* Kulturna politika Crne Gore u funkciji (dez)integracije društva,
* Kulturna politika i aktuelni etnonacionalni konflikt,
* Kulturna politika u službi građenja održivog mira i interkulturnog dijaloga,
* Kulturna politika kao kompetitivna strategija,
* Kulturna politika u službi stvaranja prošlosti, nasleđa i kolektivnog zaborava ili sjećanja,

**Struktura budućeg dokumenta preporuka:**

Konferencija Izazovi razvoja kulturne politike u Crnoj Gori – pogled iznutra održaće se formalno prije **13. jula**, u susret **Danu državnosti Crne Gore** sa idejom da se nakon formalnog datuma održavanja konferencije u drugom dijelu godine posveti dužna pažnja redakciji i usaglašavanju preporuka datih od strane učesnika, odnosno publikovanju preporuka za dalji razvoj politika u ovoj oblasti koje će biti redakcijski uređene od strane Programskog odbora ove konferencije . Sve preporuke date u odnosu na aktuelno stanje i izazove razvoja politika u ovoj oblasti biće kasnije objedinjene unutar jedinstvene publikacije koja će se realizovati **u okviru izdavačke produkcije** Univerziteta Crne Gore. Dakle, sve preporuke će činiti jedinstvenu publikaciju pod nazivom **„Crna Gora 2024 – 2034: vizija i preporuke Univerziteta Crne Gore“[[1]](#footnote-1)**, koju će rukovodstvo Univerziteta zvanično predati Vladi i Skupštini Crne Gore krajem 2024.g.

Struktura dokumeta preporuka sa prethodnom analizom stanja i smjernicama sastojaće se od:

* Kratke analiza postojećeg stanja i ključnih izazova
* Smjernice, preporuke, rješenja…
* Dinamika implementacije preporuka
* Spisak učesnika konferencije, odnosno autora dokumenta

**Učesnici konferncije:**

Poziv za učešće na ovoj konferenciji biće poslat svima onima koji i van akademske zajednice Univerziteta Crne Gore mogu svojim profesionalnim, stručnim, akademskim, aktivističkim i umjetničkim radom da doprinesu rasvjetljavanju glavnog tematskog okvira ove konferencije. Zato ovom prilikom pozivamo sve stručnjake i istraživače u kulturi, naučnike iz različitih akademskih praksi i miljea, kao i istaknute umjetnike i profesionalce iz različitih disciplina da nam se pridruže na ovom skupu.

Detaljnu agendu konferencije sa imenima učesnika možete naći [**OVDJE**](https://docs.google.com/document/d/1tLLUReGG6GLPml7_F8CUJk2GncDkKdYg/edit)

Prijavu i potvrdu prisustva na konferenciji možete pronaći [**OVDJE**](https://docs.google.com/forms/d/e/1FAIpQLScFcUtP6jlBzCv1zRivMfklU6O-AOzzAKlNpsnH0VAnWukq0Q/viewform)

Vrijeme predviđeno za pojedinačnu prezentaciju učesnica/ka konferencije je ograničeno na 15 do max. 20 minuta.

Kako je konferencija otvorena za stručnu i laičku javnost, program konferencije će biti dostupan publici, kako fizički tokom odvijanja konferencije, tako i putem onlajn platformi.

Nakon konferencije, **Programski odbor konferencije** izvršiće selekciju odabranih predloga i preporuka unutar tematske oblasti, te će ih nakon usaglašavanja finalnog teksta sa svim učesnicima dalje uputiti uređivačkom odboru publikacije „Crna Gora 2024 – 2034: vizija i preporuke Univerziteta Crne Gore“.

Prijavu na ovu konferenciju moguće je izvršiti [**OVDJE**](https://docs.google.com/forms/d/e/1FAIpQLScFcUtP6jlBzCv1zRivMfklU6O-AOzzAKlNpsnH0VAnWukq0Q/viewform) navođenjem imena i prezimena učesnice/ka, afilijacije, tri ključne preporuke od važnosti za razvoj kulturne politike u Crnoj Gori i (opciono) teme saopštenja.

Uz nadu da ćete se odazvati našem pozivu i da ćete dati svoj doprinos unapređenju ovog polja javne politike u Crnoj Gori, u ime Programskog odbora konfernecije šaljemo Vam iskrene pozdrave.

S poštovanjem,

red. prof. mr Janko Ljumović

vanr. prof. dr Edin Jašarović

1. Obim dokumenta koji će sa ove konferencije Programski odbor uputiti Univerzitetu Crne Gore povodom ove tematske oblasti sa prethodno izvedenom analizom stanja, preporukama i zaključcima ne bi trebalo da prelazi 15 strana A4 formata, sa proredom 1,5 i fontom 12. [↑](#footnote-ref-1)